**Jegyzőkönyv**

amely készült a RES IUDICATA Bírák a Társadalmi Tudatosságért Egyesület (8074 Csókakő, Vértesi út 16.) közgyűléséről.

A közgyűlés megtartásának időpontja 2020. február 1. napja, 14 óra, Google-meeting útján.

Az ülésen jelen vannak az alábbi személyek:

dr. Ignácz György tag, az Elnökség elnöke

dr. Laczó Adrienn tag, az Elnökség tagja

dr. Madarasi Anna tag, az Elnökség tagja

dr. Vaskuti András, az Egyesület tagja

dr. Bucsi Ágnes, az Egyesület tagja

dr. Gebe Zoltán az Egyesület tagja

Velinskyné dr. Lovas Kinga Patrícia, az Egyesület tagja

dr. Fehér Szabolcs, az Egyesület tagja

Dr. Ignácz György elnök megnyitja az ülést és köszönti a jelenlévőket. Ezt követően javaslatot tesz a levezető elnök, jegyzőkönyvvezető és jegyzőkönyv hitelesítő személyére, amelyet a jelenlévők egyhangúlag elfogadnak.

A levezető elnök: dr. Ignácz György

A jegyzőkönyvvezető: dr. Madarasi Anna

A jegyzőkönyv hitelesítő: dr. Laczó Adrienn

A levezető elnök a határozatképesség vizsgálata során a megjelentek számára tekintettel megállapítja, hogy a közgyűlés határozatképes.

A levezető elnök ismerteti a közgyűlés napirendjét, a napirendi pontok az alábbiak:

1. Az egyesület alapszabály módosításának elfogadása

2. Az egyesület 2021. évi szakmai programja

3. Az egyesület honlapja

4. Az egyesület 2021. évi költségvetése

A megjelentek a fenti napirendi pontokat elfogadták.

**1. Az egyesület alapszabály módosításának elfogadása**

A levezető elnök ismerteti az alapszabályban foglalt módosításokat, különös tekintettel a 6. pontjában a tagsági jogviszony keletkezésével kapcsolatban felmerülő kérdésekre, valamint az arra vonatkozóan előterjesztett javaslatokra.

dr. Bucsi Ágnes javasolja, hogy az elnökségnek legyen mérlegelési joga a tagfelvétel során, ennek kizárását ne tartalmazza az alapszabály szövege. Velinskyné Dr. Lovas Kinga Patrícia és dr. Laczó Adrienn észrevételt tesz arra, hogy a szövegben mindenhol egységesen belépési nyilatkozat és belépni kívánó személy elnevezés szerepeljen.

Dr. Bucsi Ágnes és Velinskyné dr. Lovas Kinga Patrícia javasolják, hogy a 7.1. pont egészüljön ki egy d) ponttal, amely szerint az egyesületi tagsági jogviszony megszűnik akkor is, hogyha a tag bírói jogviszonya nem az 5.1. d) pontban írt okból szűnt meg.

Dr. Bucsi Ágnes, Velinskyné dr. Lovas Kinga Patrícia és dr. Laczó Adrienn javaslata, hogy a 9.6. pontot teljes egészében mellőzzük a szövegből. A pártoló tag belépése esetén nevezzük belépési kérelemnek a formanyomtatványt, amelyet az Elnökség csak abban az esetben utasíthat el, ha a pártoló tagként csatlakozni kívánó személy nem felel meg az egyesületi tagság 5.1. pontban meghatározott feltételeinek. Az Elnökség elutasító döntése esetén nincs helye jogorvoslatnak. A 9.7. pont egészüljön ki azzal, hogy a pártoló tag köteles az közgyűlés által megállapított tagdíjat megfizetni. Ezekkel a módosításokkal egyidejűleg a 9. pont számozás is változik.

Velinskyné Dr. Lovas Kinga Patrícia jelzi, hogy a 10.12. pontban szükséges javítani, hogy a jogi személy helyett egyesület szerepeljen és a 11.8. pontban a „kijelölésével” szót kihúzni.

 A levezető elnök összefoglalja az Alapszabály módosítás javasolt szövegváltozatait a 6. pontra vonatkozóan. Az egyik tervezet szerint:

1. „6.3. Az Elnökség a belépési nyilatkozat elfogadásáról legkésőbb a beérkezésétől számított 8 napon belül dönt. A belépési nyilatkozat elfogadásáról vagy elutasításáról szóló határozatot az Elnökség írásban megküldi a belépni kívánó személynek. A tagfelvételi kérelem elutasítása ellen jogorvoslatnak nincs helye.”

A második szövegváltozat szerint:

1. „6.3. Az Elnökség a belépési nyilatkozat elfogadásáról legkésőbb a beérkezésétől számított 8 napon belül dönt. A belépési nyilatkozat elfogadásáról vagy elutasításáról szóló határozatot az Elnökség írásban megküldi a belépni kívánó személynek. A belépni kívánó személy az Elnökség elutasító határozata ellen, a kézbesítéstől számított 15 napon belül a Közgyűlésnél fellebbezéssel élhet. Fellebbezés esetén az Elnökség haladéktalanul összehívja a Közgyűlést, amely a fellebbezés tárgyában nyílt szavazással dönt.”

A harmadik szövegváltozat szerint:

1. „6.2. A belépési nyilatkozatot az Egyesülethez címezve kell benyújtani írásban vagy az Egyesület honlapján keresztül formanyomtatvány kitöltésével és az Egyesület egy tagjának ajánlásával együtt.

6.3. Az Elnökség a belépési nyilatkozat elfogadásáról legkésőbb a beérkezésétől számított 8 napon belül dönt. A belépési nyilatkozat elfogadását az Elnökség csak abban az esetben utasíthatja el, ha a belépni kívánó személy nem felel meg az egyesületi tagság 5.1. pontban meghatározott feltételeinek.”

A negyedik szövegváltozat szerint:

1. „6.2. A belépési nyilatkozatot az Egyesülethez címezve kell benyújtani írásban vagy az Egyesület honlapján keresztül formanyomtatvány kitöltésével.

6.3. Az Elnökség a belépési nyilatkozat elfogadásáról legkésőbb a beérkezésétől számított 8 napon belül dönt. A belépési nyilatkozat elfogadásáról vagy elutasításáról szóló határozatot az Elnökség írásban megküldi a belépni kívánó személynek.

6.4. Amennyiben a belépési nyilatkozatot az egyesület tagja ajánlásával látta el, a belépési nyilatkozat elfogadását az Elnökség csak abban az esetben utasíthatja el, ha a belépni kívánó személy nem felel meg az egyesületi tagság 5.1. pontban meghatározott feltételeinek.

6.5. Ha a belépni kívánó személy nem rendelkezik az Egyesület egy tagjának ajánlásával és az Elnökség a belépési nyilatkozatát elutasítja, akkor az Elnökség elutasító határozata ellen, a kézbesítéstől számított 15 napon belül a Közgyűlésnél fellebbezéssel élhet. Fellebbezés esetén az Elnökség haladéktalanul összehívja a Közgyűlést, amely a fellebbezés tárgyában nyílt szavazással dönt.”

A levezető elnök összefoglalja az Alapszabály módosítással kapcsolatos valamennyi javaslatot és szavazásra bocsátja. A levezető elnök megállapítja, hogy a jelenlévő tagok nyílt szavazással egyhangúlag megszavazták a 6. pont vonatkozásában a negyedik szövegtervezetet és valamennyi további fenti módosító javaslatot.

1/2021. (II.1.) számú határozat:

Az Alapszabály módosítás szövegének 6. pontja az alábbiakat tartalmazza:

„6.2. A belépési nyilatkozatot az Egyesülethez címezve kell benyújtani írásban vagy az Egyesület honlapján keresztül formanyomtatvány kitöltésével.

6.3. Az Elnökség a belépési nyilatkozat elfogadásáról legkésőbb a beérkezésétől számított 8 napon belül dönt. A belépési nyilatkozat elfogadásáról vagy elutasításáról szóló határozatot az Elnökség írásban megküldi a belépni kívánó személynek.

6.4. Amennyiben a belépési nyilatkozatot az egyesület tagja ajánlásával látta el, a belépési nyilatkozat elfogadását az Elnökség csak abban az esetben utasíthatja el, ha a belépni kívánó személy nem felel meg az egyesületi tagság 5.1. pontban meghatározott feltételeinek.

6.5. Az Elnökség elutasító határozata ellen a kézbesítéstől számított 15 napon belül a Közgyűléshez fellebbezéssel élhet. Fellebbezés esetén az Elnökség haladéktalanul összehívja a Közgyűlést, amely a fellebbezés tárgyában nyílt szavazással dönt.”

Az Alapszabály módosítás szövegének 7.1. pontja az alábbi ponttal egészül ki:

1. az egyesületi tagsági jogviszony megszűnik akkor is, hogyha a tag bírói jogviszonya nem az 5.1. d) pontban írt okból szűnt meg.”

Az Alapszabály módosítás szövegének 9. pontja az alábbiak szerint változik:

9.1. Az Egyesület pártoló tagja lehet az a természetes személy, aki az Egyesület céljaival egyetért, az Alapszabályban foglalt rendelkezéseket elfogadja, és nyilatkozik, hogy pártoló tagként kíván az Egyesülethez tartozni. A pártoló tag az egyesület tevékenységében csak vagyoni hozzájárulásával vesz részt.

9.2. A pártoló tagságra vonatkozó tagfelvételi kérelmet az Egyesülethez címezve kell benyújtani írásban vagy az Egyesület honlapján keresztül, formanyomtatvány kitöltésével*.*

9.3. Az Elnökség a kérelemről legkésőbb a beérkezésétől számított 8 napon belül dönt. A kérelem elfogadásáról vagy elutasításáról szóló határozatot az Elnökség írásban megküldi a kérelmezőnek. A kérelem elfogadását az Elnökség csak abban az esetben utasíthatja el, ha a pártoló tagként csatlakozni kívánó személy nem felel meg az egyesületi tagság 5.1. pontban meghatározott feltételeinek. A kérelem elutasítása ellen jogorvoslatnak nincs helye.

9.4. A pártoló tag jogviszonya a 7. címnek megfelelően szűnhet meg.

9.5. A pártoló tag köteles az Alapszabályban, a közgyűlési és elnökségi határozatokban foglaltakat betartani és köteles a közgyűlés által megállapított tagdíjat megfizetni.

Az Alapszabály módosítás szövegének 10.12. pontjában a jogi személy kifejezés helyett egyesület szerepel és a 11.8. pontban nem szerepel a „kijelölésével” szó.

2/2021. (II.1.) számú határozat:

A jelenlévő tagok az 1/2021. (II.1.) számú határozatban foglalt módosításokkal egyhangúlag elfogadták a módosított Alapszabályt.

**2.Az egyesület 2021. évi szakmai programja**

Dr. Ignácz György ismerteti a 2021. évre vonatkozó szakmai elképzeléseket, amelyek megvalósítására a jelenlegi járvány helyzetben nagyon behatárolt lehetőségek vannak. A Nyitott Bíróság program keretében iskolai órák, egyetemi szemináriumok tartására az év első félévében biztosan nem lesz lehetőség, illetve online rendezvények szervezésére egyelőre még nem készült fel az Egyesület. De az év első félévében fontos lenne előkészíteni a későbbi iskolai órák, illetve egyetemi szemináriumok tematikáját és felvenni a kapcsolatot azokkal az egyetemi tanszékekkel, amelyek fogadnák az Egyesület előadóit.

Dr. Laczó Adrienn ismerteti az általa elkészített bemutatkozó levél tervezetét, amelyet középiskolák részére írt, valamint a feldolgozható témákat.

**3. Az egyesület honlapja**

Dr. Ignácz György elmondja, hogy az aktív tagok mellett, a honlap elkészítése is alapvető fontosságú a céljaink megvalósításához. A tervek szerint a honlapnak készül egy olyan, kizárólag a tagok számára elérhető „zárt része”, amely elsősorban szakmai tartalmú lesz és ez reményeink szerint vonzóvá teszi az egyesületet a kollégák számára. Ismerteti továbbá a honlap elkészítésére kapott árajánlatot, amelynek összege 300.000,- forint + ÁFA, valamint további költség lesz a havi üzemeltetési díj. Ezt az összeget kell a tagoknak az Egyesület rendelkezésére bocsátania. A levezető elnök ismerteti a honlap fejlesztővel kötendő szerződés tartalmát és a szerződési feltételeket. A honlap elkészítése során az a koncepció, hogy minden jövőbeli tartalom és a tervezett rendszer már a mostani fejlesztést követően elérhető legyen azért, hogy a tartalom bővülés miatt később ne kelljen egy teljesen új honlapot csináltatnunk. A „zárt rész” tartalmát külön ismerteti, beszél a belépési nyilatkozat feldolgozásának módjáról, illetve egyéb technikai kérdésekről. A honlapra kerülő tartalmak elkészítése a tagok feladata, amelyeket majd dr. Ignácz György a későbbiekben e-mailben elküld és ezekből minden tag kiválaszthatja, hogy mit szeretne megírni.

Dr. Laczó Adrienn prezentálja a korábban elküldött honlap koncepció képét, valamint ismerteti a javaslatát arra vonatkozóan, hogy a honlapon legyen egy olyan rész is, ahol külső szereplők, illetve gyerekek és fiatalok írják le, illetve jellemzik azt, hogyan látják a bírókat, a bírói munkát, illetve a bíróságokat. Elmondja továbbá, hogy akár tagi kölcsönként is adható a honlapkészítés díjának kifizetéséhez a vagyoni hozzájárulás.

**4. Az egyesület 2021. évi költségvetése**

Dr. Madarasi Anna ismerteti az Egyesület egyelőre ismert fix havi költségeit, amely a könyvelői díjból, a banki költségből és a honlap kezelési díjból tevődik össze. Ennek ismeretében dr. Madarasi Anna és dr. Laczó Adrienn javasolja, hogy 2021. évre a tagdíj havi összege 2000,- forint legyen.

A jelenlévő tagok nyílt szavazással egyhangúan megszavazták a javaslatot.

3/2021. (II.1.) számú határozat:

A 2021. évben a havi tagdíj összege 2000,- forint, amelyet első alkalommal 2021. február 10. napjáig, azt követően pedig minden hónap 10. napjáig kell az Egyesület bankszámlájára átutalással befizetni.

Ezt követően a levezető elnök ismertette az Egyesület megalakulásáról elküldött és az elküldendő bemutatkozó levél tartalmát, valamint az Elnökség tagjai tájékoztatják a tagságot, hogy a közgyűlést követően elkészítik a belépési és az ajánló nyilatkozatot is, amelyet e-mailben elküldenek a tagoknak.

A levezető elnök megköszöni a tagok részvételét.

Kmf.

…............................................

levezető elnök

…............................................

jegyzőkönyvvezető

…............................................

jegyzőkönyv hitelesítő tag

Tanú: Tanú:

neve: neve:

lakóhelye: lakóhelye:

személyi igazolvány száma: személyi igazolvány száma: